Diari Oficial de la Generalitat Valenciana


Sumari del DOGV 2431, del 19-01-1995 (1995/833587)

ORDRE de 2 de gener de 1995, de la Conselleria d'Agricultura, Pesca i Alimentació, per la qual s'estableixen ajudes per a la paralització temporal de la flota pesquera.
------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/01/02/(2)/dof/vci/html**

### Dades del document

Número de DOGV
:   2431

Data del DOGV
:   19-01-1995

Secció del DOGV
:   DISPOSICIONS GENERALS

Número del document
:   1995/833587


Data del document
:   02-01-1995

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 2 de gener de 1995, de la Conselleria d'Agricultura, Pesca i Alimentació, per la qual s'estableixen ajudes per a la paralització temporal de la flota pesquera.   
L'esforç que durant anys han fet les flotes de ròssec de la zona nord de la Comunitat Valenciana i les d'encerclament, paralitzant l'activitat pesquera uns quants mesos a l'any per a la recuperació dels caladors, va estar compensat per les ajudes provinents del Reglament EHY 0941/1986, actualment derogat.  
El nou Reglament CE 3699/1993, de 21 de desembre de 1993, del Consell, estableix subvencions únicament per a la paralització temporal de l'activitat dels vaixells pesquers quan hi concórreguen esdeveniments imprevisibles i no reiterats provocats, fonamentalment, per causes biològiques.  
Amb la finalitat de continuar la tasca realitzada, es considera necessari primar la paralització programada de la nostra flota per a la repoblació dels caladors i establir una línia d'ajuda amb fons propis de la Generalitat Valenciana.  
Per això, a proposta del director general de Producció Agrària i Pesca,  
ORDENE:  
Article primer  
S'estableix una línia d'ajuda per a la paralització temporal de l'activitat pesquera dels vaixells que tinguen el port base en la Comunitat Valenciana.  
Article segon  
L'ajuda per paralització temporal consistirà en una prima diària per immobilització del vaixell, d'acord amb el barem que figura en l'annex d'aquesta disposició.  
En el període de paralització, que tindrà una duració d'un a tres mesos i que serà continu, es comptaran únicament els dies hàbils de pesca que resulten en descomptar, del total de dies parats, els dissabtes, els diumenges i els festius del calendari oficial de la Generalitat Valenciana.  
Article tercer  
Podran ser beneficiaris les persones físiques o jurídiques que siguen titulars d'un vaixell de pesca que tinga la base en un port de la Comunitat Valenciana.  
Article quart  
Per a poder acollir-se a les ajudes establertes en aquesta ordre, els titulars dels vaixells hauran de complir els requisits següents:  
a) Que tinguen la base en un port de la Comunitat Valenciana.  
b) Que estiguen inclosos dins d'un pla de paralització temporal realitzat per una organització pesquera i aprovat per la Direcció General de Producció Agrària i Pesca.  
c) Que estiga matriculat en la llista tercera del Registre Oficial de Vaixells i ser un vaixell operatiu.  
d) Que acrediten una activitat pesquera o que hagen reemplaçat un vaixell que l'haja tinguda durant, almenys, 120 dies en l'any civil anterior a la primera sol·licitud d'ajuda.  
Article cinquè  
La Direcció General de Producció Agrària i Pesca podrà establir, a l'inici de cada exercici, les modalitats de pesca, les zones o els ports pesquers i els períodes de paralització que es consideren prioritaris per a la realització de la inactivitat programada.  
Article sisè  
Per a acollir-se a aquestes ajudes, les organitzacions pesqueres presentaran un pla de paralització temporal en el qual indicaran la modalitat de pesca, la llista de vaixells que realitzaran la parada, amb les seues característiques, el període de paralització i els motius que indueixen a fer-ho.  
El pla de paralització s'haurà de presentar davant els serveis territorials de la Conselleria d'Agricultura, Pesca i Alimentació amb una antelació mínima de quatre mesos a la data prevista d'inici de la paralització programada.  
La Direcció General de Producció Agrària i Pesca, a la vista dels plans presentats, aprovarà, si escau, el pla de paralització i establirà la prima diària i el nombre màxim de dies hàbils aprovats, dins del que s'estableix en el barem de l'annex adjunt.  
Article setè  
Una vegada aprovat el pla de paralització, l'organització pesquera recaptarà dels titulars dels vaixells les sol·licituds individualitzades per a acollir-se a les ajudes regulades en aquesta ordre. Aquesta documentació es presentarà en els serveis territorials de la Conselleria d'Agricultura, Pesca i Alimentació o en qualsevol dels llocs que s'estableixen en l'article 38.4 de la Llei 30/1992, de 26 de novembre de 1992, en un termini de 15 dies comptadors des de la data de la comunicació a l'organització pesquera de la resolució d'aprovació del pla de paralització. S'adjuntarà a cada sol·licitud la documentació següent, per duplicat:  
a) Fotocòpia de la targeta d'identificació fiscal del sol·licitant.  
b) Full d'assentament del vaixell, actualitzat i validat.  
c) Certificat del Registre Mercantil de la titularitat del vaixell.  
d) Certificat de la Capitania Marítima que acredite l'activitat pesquera a què fa referència l'article 4.d), quan siga la primera vegada que se sol·licite l'ajuda.  
e) Declaració del sol·licitant del compte d'ingrés, acompanyada d'un certificat bancari de les dades del compte.  
f) Documentació acreditativa que el beneficiari es troba al corrent de les obligacions fiscals i de la Seguretat Social.  
Article vuitè  
Els serveis territorials, a la vista de les sol·licituds i de la documentació aportada, i efectuades les comprovacions necessàries en cada cas, elevaran un informe amb la seua proposta al director general de Producció Agrària i Pesca.  
Les subvencions aprovades es finançaran a càrrec del capítol VII del programa 714.10, d'Ordenació i Millora de la Producció Pesquera, línia 703, tenint en compte les disponibilitats dels pressupostos de la Generalitat Valenciana en cada exercici i d'acord amb el règim legal de les despeses d'abast plurianual.  
En l'any 1995, l'import màxim serà de 295.283.387 de pessetes.  
Article novè  
Finalitzada la paralització, es presentarà en els serveis territorials de la Conselleria d'Agricultura, Pesca i Alimentació una sol·licitud de pagament acompanyada de la documentació següent:  
a) Certificat de la Capitania Marítima en el qual s'acredite el període de lliurament i retirada del rol.  
b) Acreditació del fet que el beneficiari es troba al corrent de les obligacions fiscals i enfront de la Seguretat Social.  
Els serveis territorials, a la vista de la documentació aportada, elevaran un informe a la Direcció General de Producció Agrària i Pesca. El conseller d'Agricultura, Pesca i Alimentació autoritzarà el pagament de l'ajuda.  
DISPOSICIó TRANSITòRIA  
Les paralitzacions dels vaixells d'encerclament de la Comunitat Valenciana iniciades l'1 de desembre de l'any 1994, el període d'aturada dels quals acabe el 31 de gener de 1995, podran efectuar la sol·licitud a l'empara d'aquesta ordre, en el termini de deu dies des que entre en vigor, presentant la documentació establerta en l'article setè.  
DISPOSICIONS ADDICIONALS  
Primera  
Es delega el director general de Producció Agrària i Pesca per a la resolució i concessió de les ajudes a què fa referència aquesta ordre.  
Segona  
Transcorreguts sis mesos a partir de la data en què la sol·licitud de pla de paralització o d'ajudes haurà tingut entrada sense que haja recaigut resolució expressa, podrà entendre's com a desestimada.  
DISPOSICIó DEROGATòRIA  
Queden derogats els articles del 8 al 14 de l'Ordre de 6 de novembre de 1991, de la Conselleria d'Agricultura i Pesca, per la qual s'estableixen ajudes en forma de subvencions per al sector pesquer i de l'aqüicultura de la Comunitat Valenciana.  
DISPOSICIONS FINALS  
Primera  
Es faculta el director general de Producció Agrària i Pesca perquè dicte les disposicions que calguen per al desplegament d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 2 de gener de 1995  
El conseller d'Agricultura, Pesca i Alimentació,  
JOSÉ MARíA COLL COMIN  
ANNEX I  
Les primes per paralització temporal pagades als beneficiaris no podran sobrepassar els barems del quadre següent:  
Categoria del vaixell per classe Import màxim de la prima   
de tonatge de registre brut (TRB) per vaixell (ecus/dia) (1)  
0 < 25 4,52/TRB + 20  
25 < 50 4,30/TRB + 25  
50 < 70 3,50/TRB + 65  
70 < 100 3,12/TRB + 88  
100 < 200 2,74/TRB + 120  
200 < 300 2,36/TRB + 177  
(1) A l'efecte del càlcul en pessetes de les ajudes previstes en aquesta ordre, s'aplicarà la taxa de conversió de l'ECU el primer de gener de l'any en què es concedesca l'ajuda.


Còpia Permalink ELI